	

	



WJEC HEADED PAPER
[bookmark: _GoBack]
Hysbysiad Preifatrwydd
Cynllun Peilot Goruchwylio o Bell 

Rhagarweiniad

Mae CBAC ar hyn o bryd yn treialu'r defnydd o system oruchwylio o bell (y 'System'). Y bwriad yw galluogi ymgeiswyr i sefyll arholiadau ac asesiadau ar-lein mewn rhai cymwysterau gartref (y 'Treial'). Fel arfer, mewn canolfannau arholiadau y mae ymgeiswyr yn sefyll arholiadau ac asesiadau ar-lein (e.e. ysgolion a cholegau). Cyfyngiadau cyfredol yn deillio o'r pandemig Covid-19 sydd wedi ysgogi'r Treial hwn. Dim ond i arholiadau ac asesiadau y bydd yn berthnasol. Fodd bynnag, os yw'r Treial hwn yn llwyddiant, mae'n bosibl y defnyddir goruchwylio o bell yn ehangach ar gyfer arholiadau ac asesiadau ar-lein yn y dyfodol.

Yn y System fydd yn rhan o'r Treial bydd angen defnyddio data personol ymgeiswyr mewn rhai ffyrdd newydd. Er enghraifft, bydd angen i ganolfannau arholiadau a  CBAC rannu data personol ychwanegol yn ymwneud ag ymgeiswyr sy'n sefyll arholiadau ac asesiadau ar-lein sy'n rhan o'r Treial. Hefyd, bydd angen i CBAC ddarparu rhywfaint o ddata personol mewn perthynas ag ymgeiswyr ar gyfer darparwr y System, Talview Inc ('Talview'). Bydd y system hon hefyd yn defnyddio meddalwedd Deallusrwydd Artiffisial. Nodir manylion pellach am y prosesu data fydd yn rhan o'r Treial isod. Anfonir manylion pellach am y Treial a'r System ei hun i ymgeiswyr ar wahân. 

Diben yr hysbysiad preifatrwydd hwn yw darparu gwybodaeth i'r ymgeiswyr hynny sy'n sefyll arholiadau ac asesiadau fydd yn destun y Treial hwn am ba ddata personol sy'n ymwneud â nhw a ddefnyddir. Mae'n sôn hefyd am y defnydd o'u data personol a gan bwy y bydd unrhyw fynediad at wybodaeth o'r fath. Hefyd, mae'r ddogfen hon yn nodi pa wybodaeth arall y mae'n rhaid ei ddarparu ar eich cyfer yn ôl y gyfraith. 

Pa ddata personol fydd yn cael eu prosesu a pham?

Bydd y Treial yn cynnwys y defnydd o'r data personol canlynol yn ymwneud ag ymgeiswyr:

· Enw cyntaf a chyfenw;
· Cyfeiriad e-bost;
· Rhif Adnabod y Dysgwr;
· Dogfennau adnabod ffotograffig. 

Bydd canolfannau arholiadau'n darparu'r data personol uchod yn ymwneud ag ymgeiswyr i CBAC. Bydd angen i'r ymgeisydd ddangos ei hun gyda’r ddogfen adnabod ffotograffig ar ddechrau'r asesiad. 

Mae angen defnyddio'r data personol hyn at y dibenion canlynol:

Galluogi CBAC i wneud y trefniadau angenrheidiol gyda Talview i sefydlu'r oruchwyliaeth o bell;
Galluogi Talview i gynnal yr oruchwyliaeth o bell gan gynnwys dilysu hunaniaeth ymgeiswyr; a
Galluogi Talview i rannu canlyniad yr oruchwyliaeth o bell â CBAC a'r canolfannau arholiadau. 
Yn ogystal, o ganlyniad i'r Treial, caiff data personol ychwanegol mewn perthynas â'r ymgeiswyr eu creu. Bydd hyn ar ffurf: 

Recordiadau sain a fideo o ymgeiswyr yn sefyll eu harholiadau ac asesiadau ar-lein. Cynhyrchir recordiadau o'r fath yn awtomatig unwaith y bydd ymgeiswyr yn cychwyn ar yr arholiad neu'r asesiad ar-lein; 

· Data a gynhyrchir gan feddalwedd Deallusrwydd Artiffisial sy'n ffurfio rhan o'r System. Yn y data hyn bydd fflagiau wedi'u hawtomeiddio yn adnabod ymddygiad a allai fod yn arwydd o gamymddwyn ymgeisydd; 

· Data a gynhyrchir gan oruchwylwyr sy'n cyflawni proses o oruchwylio o bell fyw ('Goruchwylio Byw') neu o ganlyniad i adolygu recordiad o'r ymgeisydd yn sefyll yr arholiad neu'r asesiad ar-lein ('Recordio ac Adolygu'). Bydd data o'r fath yn cynnwys gwybodaeth am ymddygiad a allai fod yn arwydd o gamymddwyn ymgeisydd. 

Bydd goruchwylwyr yn llunio adroddiadau'n seiliedig ar y data a'r wybodaeth y cyfeirir atynt uchod. Mewn adroddiadau o'r fath bydd cysylltau â recordiadau perthnasol. Bydd canolfannau arholiadau'n defnyddio'r rhain i benderfynu a oes camymddwyn posibl gan ymgeisydd. Bydd yr adroddiadau ar gael hefyd i CBAC fel gweinyddwr y System. Bydd modd gweld recordiadau'n ymwneud â Goruchwyliaeth Fyw drwy'r System. Anfonir adroddiadau mewn perthynas â Recordio ac Adolygu yn ddiogel dros e-bost i'r canolfannau. 

Beth yw'r sail gyfreithiol dros brosesu data personol?

Dim ond os yw'n bosibl cyfiawnhau'r defnydd o ddata personol ar sail un neu fwy o seiliau cyfreithiol ar gyfer prosesu y gall sefydliadau ddefnyddio data personol. Yn yr achos hwn y seiliau cyfreithiol dan sylw yw:

Yn achos CBAC, bod angen iddo brosesu'r data personol sy'n rhan o'r Treial i gyflawni tasg i'w chynnal er budd y cyhoedd neu wrth ymarfer yr awdurdod swyddogol sydd gan CBAC fel darparwr cymeradwy cymwysterau cydnabyddedig;  
Yn achos canolfannau arholiadau, bod angen prosesu'r data at ddibenion buddion dilys y canolfannau arholiadau (sef, sicrhau bod unrhyw arholiadau ac asesiadau ar-lein wedi'u goruchwylio'n gywir a bod modd adnabod unrhyw gamymddwyn ar ran ymgeiswyr ac ymdrin â hyn yn briodol). 
Gyda phwy y bydd data personol yn cael eu rhannu?


Fel y nodwyd uchod, bydd CBAC yn rhannu enwau a chyfeiriadau e-bost ymgeiswyr â Talview at ddibenion sefydlu trefn oruchwylio o bell arholiad neu asesiad ar-lein; 
efallai y bydd Talview yn defnyddio is-gontractwr i gynnal yr oruchwyliaeth o bell o arholiadau ac asesiadau ar-lein ar ei ran. Os yw'n gwneud hynny, bydd enwau a Rhif Adnabod y Dysgwr unrhyw ymgeisydd ar gael i is-gontractwr Talview, cwmni a adnabyddir fel Felidae Infosec Pvt Ltd (‘Felidae’); 
Fel y nodwyd uchod, bydd yr adroddiadau sy'n cael eu creu ar ôl cynnal yr oruchwyliaeth o bell ar arholiadau ac asesiadau ar-lein yn cael eu darparu ar gyfer canolfannau arholiadau a CBAC.   
Pa ddarpariaethau diogelwch sydd ar waith?
 
Mae'r System sydd i'w defnyddio yn y Treial yn ddiogel a chyfyngir ar fynediad i ddata personol ymgeiswyr, recordiadau ac adroddiadau. 

Er enghraifft, dim ond rhai rhannau o'r System y bydd is-gontractwr Talview, Felidae, yn gallu cael mynediad atynt. Bydd angen iddo ddefnyddio enwau defnyddwyr a chyfrineiriau i gael mynediad i arholiadau ac asesiadau a recordiadau byw.

Hefyd, mae Talview a Felidae yn gaeth i rwymedigaethau cyfrinachedd i sicrhau eu bod ond yn gallu defnyddio data personol ymgeiswyr at ddibenion cyflawni eu rhwymedigaethau mewn perthynas â'r Treial.  

Hefyd, dim ond unigolion awdurdodedig yn y canolfannau arholiadau ac yn CBAC fydd â'r hawl i gael mynediad i recordiadau o ymgeiswyr yn sefyll arholiadau ac asesiadau ar-lein.

Fel y nodwyd uchod, er y bydd meddalwedd Deallusrwydd Artiffisial yn cael ei defnyddio gyda'r System, ni fydd unrhyw benderfyniad am gamymddwyn ymgeisydd yn cael ei wneud ar sail canlyniadau wedi'u cynhyrchu gan feddalwedd o'r fath yn unig. Bydd goruchwylwyr yn cadarnhau dilysrwydd dangosyddion wedi'u cynhyrchu gan y meddalwedd Deallusrwydd Artiffisial. Hefyd, bydd canolfannau'n adolygu adroddiadau Goruchwylwyr a recordiadau o unrhyw arholiadau ac asesiadau ar-lein a amheuir. 

Pa mor hir y bydd data personol yn cael eu cadw?

Bydd Talview yn storio recordiadau o ymgeiswyr yn sefyll arholiadau ac asesiadau ar-lein ar y System am gyfnod o 3 mis fel y gellir adolygu'r recordiadau. Yna bydd y recordiadau hyn yn cael eu harchifo a'u cadw am gyfnod pellach o 3 mis fel y byddant ar gael i'w hadolygu ymhellach os bydd angen. Gallai hyn ddigwydd, er enghraifft, mewn achosion lle mae dadl ynghylch achos o gamymddwyn. Ar ddiwedd y cyfnod hwn bydd y recordiadau'n cael eu gwaredu'n ddiogel.

A fydd data personol yn cael eu trosglwyddo'r tu allan i'r DU?

Os bydd sefydliad yn trosglwyddo data personol y tu allan i'r DU, rhaid iddo sicrhau bod rhai dulliau diogelu yn eu lle.

Yn yr achos hwn: 

Mae Talview yn lletya'r platfform Goruchwylio o Bell sydd i'w ddefnyddio yn y Treial yn Ardal Economaidd Ewrop: 
mae Talview wedi'i leoli yn UDA; ac
mae Felidae wedi'i leoli yn India.
Mae pob un o'r uchod yn golygu y bydd data personol yn cael eu trosglwyddo'r tu allan i'r DU at ddibenion cyfraith diogelu data'r DU. 
Cymeradwyodd Llywodraeth y DU drosglwyddiad data i wledydd yn Ardal Economaidd Ewrop ar y sail bod y gwledydd hynny wedi'u llywodraethu gan GDPR sydd yn golygu bod ganddyn nhw gyfreithiau diogelu data digonol yn eu lle i sicrhau diogelwch data personol.

Yn ogystal, bydd CBAC yn llunio cymalau contractiol safonol gyda Talview a Felidae i ddiogelu unrhyw ddata personol y byddan nhw'n cael mynediad iddynt o UDA ac India. 

Pa hawliau sydd gan ymgeiswyr mewn perthynas â'u data personol? 

Hawl mynediad: Hawl yw hwn i gael mynediad i ddata personol yr unigolyn ei hun ac amrywiol wybodaeth ategol.
 
Hawl i gael cywiro data personol: Hawl yw hwn i gael cywiro data personol os nad yw'n gywir neu os yw'n anghyflawn.

Hawl i ddileu: Hawl yw hwn i gael dileu neu dynnu eich gwybodaeth bersonol mewn rhai amgylchiadau. 

Hawl i wrthwynebu: Hawl yw hwn i wrthwynebu i'r defnydd o'ch gwybodaeth bersonol mewn rhai amgylchiadau.

Hawl i gyfyngu ar brosesu: Hawl yw hwn i 'flocio' neu atal prosesu eich gwybodaeth bersonol. 

Hawl i gludadwyedd data: Hawl yw hwn i gael ac i ailddefnyddio eich gwybodaeth bersonol at eich dibenion eich hun mewn rhai amgylchiadau cyfyngedig. 

Sut gallwch chi gysylltu â CBAC?

Swyddog Diogelu Data CBAC yw Ian Morgan.

Am ragor o wybodaeth cysylltwch â gwybodaeth@cbac.co.uk.

Os nad ydym yn gallu delio â chwyn i'ch boddhad neu os ydych yn anhapus â'r ffordd yr ydym yn defnyddio eich gwybodaeth bersonol, mae gennych yr hawl ar unrhyw bryd i wneud cwyn i'r ICO. Gallwch gysylltu â'r ICO yn https://ico.org.uk/concerns neu drwy ffonio 0303 123 1113.

